Panevėžio chasidų sinagoga

Panevėžio chasidų sinagoga – buvę žydų maldos namai Panevėžyje, Valančiaus g. 4, kultūros paminklas. Vienintelė išlikusi sinagoga Panevėžio mieste.

Pastatyta 1910 m. istorizmo laikotarpio „plytų stiliumi“ Zundelio Abelskovo sklype Abramo Movšovičiaus Abelskovo pastangomis.Judėjai ir religinės bendruomenės Panevėžyje, Panevėžio miesto žydų bendruomenė. Nuoroda tikrinta 2020-07-22. Buvo skirta tik vyrams, todėl neturėjo numatyto balkono moterims. Iki 1940 m. priklausė žydų bendruomenei, buvo vadinama naująja Toros brolijos mokykla. Vėliau naudota ne pagal paskirtį: iki 2005 m. pastate buvo įrengtos gamybinės dirbtuvės. Šiuo metu pastatas nenaudojamas, apleistas.Karolina Mikoliūnaitė, Panevėžio žydai vis dar neturi savų patalpų: nori susigrąžinti sinagogą, 15min, 2017-12-21. Nuoroda tikrinta 2020-07-22.

Sinagoga kvadrato formos plano, apie 100 m² ploto. Cokolis aptaisytas akmenimis, sienos raudonų plytų mūro, netinkuotos, su kampiniais piliastrais ir aron hakodešo iškyša rytų fasade. Visi fasadai turėjo simetriškai išdėstytas angas, apjuostas apvadais su smailėjančiomis arkomis. Vakarų ir pietų pusėse buvo du įėjimai, šiaurės, rytų ir pietų fasaduose – gotikos tipo langai su plytiniais ovalo formos ornamentais. Pietinio ir rytinio fasado palangės dekoruotos reljefinėmis įdubomis. Pastogės ir frontonų karnizai kelių plytų eilių su dvieiliais dantukais. Stogas dvišlaitis, dengtas skarda. Nepakitęs išliko tik šiaurinis fasadas su trimis langais; pietiniame šoniniame fasade gatvės pusėje vietoj durų įrengtas langas, rytiniame – vietoj dviejų langų iškirsti platūs įvažiavimo vartai. Labiausiai pakeistas galinis vakarų fasadas. Interjeras sunaikintas. Sinagoga buvo žieminė: turėjo krosnį.

2001 m. prie buvusios sinagogos atidengta memorialinė lenta lietuvių ir hebrajų kalbomis.Atminimo lenta Panevėžio sinagogai, Panevėžio kraštas virtualiai, Panevėžio apskrities Gabrielės Petkevičaitės-Bitės viešoji biblioteka. Nuoroda tikrinta 2020-07-22.

 Šaltiniai 

 Marija Rupeikienė, Tautinių mažumų sakralinis paveldas, KTU Architektūros ir statybos institutas, p. 16, 17. Nuoroda tikrinta 2020-07-22.

Kategorija:Lietuvos sinagogos
Kategorija:Panevėžio šventyklos